ROZHODNUTIE KOMISIE
z 22. januára 2008,
ktorým sa mení a dopĺňa rozhodnutie 2006/415/ES o určitých ochranných opatreniach v súvislosti s vysokopatogénnou vtáčou chrípkou podtypu H5N1 u hydiny v Nemecku, Poľsku a Rumunsku
[oznámené pod číslom K(2008) 55]
(Text s významom pre EHP)
(2008/70/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na jej článok 9 ods. 4,
so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (2), a najmä na jej článok 10 ods. 4,
so zreteľom na smernicu Rady 2005/94/ES z 20. decembra 2005 o opatreniach Spoločenstva na kontrolu vtáčej chrípky a o zrušení smernice 92/40/EHS (3), a najmä na jej článok 63 ods. 3,
keďže:
(1)
Rozhodnutím Komisie 2006/415/ES zo 14. júna 2006 o určitých ochranných opatreniach v súvislosti s vysokopatogénnou vtáčou chrípkou podtypu H5N1 u hydiny v Spoločenstve, ktorým sa zrušuje rozhodnutie 2006/135/ES (4), sa stanovujú určité ochranné opatrenia, ktoré sa majú uplatňovať s cieľom zabrániť šíreniu tejto choroby vrátane zriadenia oblastí A a B v súvislosti s predpokladaným alebo potvrdeným ohniskom tejto choroby.
(2)
Rozhodnutie 2006/415/ES bolo vzhľadom na výskyt ohnísk vysokopatogénnej vtáčej chrípky podtypu H5N1 v Nemecku a Poľsku naposledy zmenené a doplnené rozhodnutiami Komisie 2007/878/ES (5) a 2007/885/ES (6).
(3)
Ochranné opatrenia, ktoré Nemecko prijalo v súlade s rozhodnutím 2006/415/ES, vrátane zriadenia oblastí A a B podľa článku 4 uvedeného rozhodnutia, sa teraz preskúmali v rámci Stáleho výboru pre potravinový reťazec a zdravie zvierat a môžu sa potvrdiť.
(4)
Keďže v Poľsku sa v zóne obmedzenia vyskytlo ďalšie ohnisko tejto choroby, malo by sa upraviť trvanie uvedených opatrení vzhľadom na epidemiologickú situáciu.
(5)
Rumunsko oznámilo Komisii, že v dôsledku priaznivej nákazovej situácie v tomto členskom štáte boli na jeho území k 31. decembru 2007 zrušené všetky kontrolné opatrenia v súvislosti s výskytom ohnísk vysokopatogénnej vtáčej chrípky podtypu H5N1, a preto v tomto členskom štáte už neexistuje potreba zriadenia oblastí A a B v súlade s článkom 4 ods. 2 rozhodnutia 2006/415/ES.
(6)
Z dôvodu prehľadnosti by sa mala nahradiť celá príloha k rozhodnutiu 2006/415/ES.
(7)
Rozhodnutie 2006/415/ES by sa preto malo zodpovedajúcim spôsobom zmeniť a doplniť.
(8)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha k rozhodnutiu 2006/415/ES sa nahrádza textom prílohy k tomuto rozhodnutiu.
Článok 2
Toto rozhodnutie je určené členským štátom.
V Bruseli 22. januára 2008